“เอสซีจี” มอบเตียงสนาม-สุขากระดาษ ช่วยผู้ประสบภัยแผ่นดินไหวในตุรกี
“เอสซีจี” ผสานความร่วมมือกระทรวงต่างประเทศ เร่งส่งมอบเตียงสนามกระดาษและสุขากระดาษ บรรเทาความเดือดร้อนแก่ผู้ประสบภัยแผ่นดินไหวครั้งรุนแรงในสาธารณรัฐตุรกี ซึ่งไร้ที่พักอาศัยและต้องใช้ชีวิตท่ามกลางสภาพอากาศที่หนาวจัด
“เอสซีจี” ผสานความร่วมมือกระทรวงต่างประเทศ เร่งส่งมอบเตียงสนาม-สุขากระดาษ ช่วยผู้ประสบภัยแผ่นดินไหวในตุรกี
16 ก.พ. 2566

นายดอน ปรมัตถ์วินัย รองนายกรัฐมนตรีและรัฐมนตรีว่าการกระทรวงการต่างประเทศ และนายรุ่งโรจน์ รังสิโยภาส กรรมการผู้จัดการใหญ่ เอสซีจี หรือ บริษัท ปูนซิเมนต์ไทย จำกัด (มหาชน) หรือ SCC ร่วมส่งมอบนวัตกรรมเตียงสนามกระดาษและสุขากระดาษเอสซีจีพี ช่วยเหลือผู้ประสบภัยจากเหตุแผ่นดินไหวในตุรกี โดยมีนางแซรัป แอร์ซอย เอกอัครราชทูตสาธารณรัฐตุรกีประจำประเทศไทย เป็นผู้รับมอบ เพื่อนำไปช่วยเหลือผู้ประสบภัยจากเหตุแผ่นดินไหวรุนแรง ณ จังหวัดคาห์รามันมาราช และจังหวัดใกล้เคียง
ด้านนายรุ่งโรจน์ กล่าวว่า “เอสซีจี” ขอแสดงความเสียใจต่อความสูญเสียจากสถานการณ์แผ่นดินไหวในตุรกี จึงได้ประสานผ่านกระทรวงต่างประเทศ เร่งส่งนวัตกรรมเตียงสนามกระดาษ 200 หลัง และสุขากระดาษเอสซีจีพี 1,000 ชิ้น มูลค่ารวม 500,000 บาท ไปยังสาธารณรัฐตุรกีโดยเร็วที่สุด”
สำหรับนวัตกรรมเพื่อสังคม เตียงสนามกระดาษเอสซีจีพี (SCGP Paper Bed) ผลิตจากกระดาษรีไซเคิล 100% ออกแบบตามหลักการยศาสตร์ เพื่อรองรับการใช้งานของสรีระ น้ำหนักเบา ประหยัดพื้นที่ขนส่งและการจัดเก็บ ประกอบง่ายใน 8 นาที โดยไม่ต้องใช้กาว และรับน้ำหนักได้ถึง 100 กิโลกรัมในแนวราบ สุขากระดาษเอสซีจีพี (SCGP Paper Toilet) ผลิตจากกระดาษลูกฟูก ประกอบง่าย ประหยัดพื้นที่ ถูกสุขอนามัย รับน้ำหนักได้ถึง 100 กิโลกรัม จัดเก็บและขนส่งได้สะดวกในพื้นที่ห่างไกลเพื่อส่งความช่วยเหลือได้ทันท่วงที